РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/561-21

28. децембар 2021. године

Б е о г р а д

З А П И С Н И К

31. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ, ОДРЖАНЕ 23. ДЕЦЕМБРА 2021. ГОДИНЕ

 Седница је почела у 09,00 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Велибор Милојчић, доц. др Михаило Јокић, Дејан Кесар, Ђорђе Дабић, Драган М. Марковић, Даниел Ђивановић, Владимир Заграђанин и Сања Јефић Бранковић.

Седници су присуствовали и: Маријан Ристичевић, заменик члана Ђорђа Комленског, Милан Урошевић,заменик члана Небојше Павловића, Весна Кришанов, заменик члана Биљане Пантић Пиље, Ненад Крстић, заменик члана Јелене Жарић Ковачевић и Нина Павићевић, заменик члана Томе Филе.

Седници нису присуствовали чланови Одбора: Сања Лакић и др Александар Мартиновић, нити њихови заменици.

Седници су присуствовали и: Зоран Пашалић, Заштитник грађана, Јелена Стојановић, заменица Заштитника грађана, Милан Мариновић,Повереник за информације од јавног значаја и заштиту података о личности, Сања Унковића, заменица Повереника и Рада Ковачевић, саветница Повереника.

Председник Одбора је обавестио чланове и заменике чланова одбора да je у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио годишње извештаје независних државних органа и утврдио предлог закључака који ће упутити Народној скупштини.

 Председник Одбора је ставио на гласање, a чланови и заменици чланова Одбора су једногласно утврдили следећи

 Д н е в н и р е д:

1. Разматрање Редовног годишњег извештаја Заштитника грађана за 2020. годину (број: 02-451/21 од 17. марта 2021. године);
2. Разматрање Извештаја о раду Повереника за информације од јавног значаја и заштиту података о личности за 2020. годину (број: 02-474/21 од 22. марта 2021. године).

Председник Одбора је констатовао да су извештаји достављени Народној скупштини пре девет месеци и да су сви народни посланици имали довољно времена да се детаљно упознају са њиховом садржином, те је ради ефикасног рада на овој седници, предложио да Заштитник грађана и Повереник за информације од јавног значаја и заштиту података о личности укажу на изазове које сматрају најзначајнијима у раду током 2020. године, а да у расправи која се буде водила добију прилику да детаљније представе извештаје кроз одговоре на питања народних посланика.

**ПРВА ТАЧКА -** Разматрање Редовног годишњег извештаја Заштитника грађана за 2020. годину (број: 02-451/21 од 17. марта 2021. године)

**Зоран Пашалић** је истакоа да је 2020. година била изазов не само за Републику Србију, већ и за цео свет у погледу COVID-19, те да је у таквим условима институција Заштитника грађана имала за 67% више евидентираних обраћања од стране грађана, у условима када је ова институција радила нон-стоп са истим бројем запослених, што је допринело порасту поверења у рад Заштитника грађана.

Рекљао је да је током 2020. године започела израда новог Закона о Заштитнику грађана, чији је предлагач Министарство државне управе и локалне самоуправе, али да је Заштитник грађана дао свој највећи допринос у припреми текста закона, који је усвојен у новембру 2021. године.

Нагласио је да нови закон даје битно повећана овлашћења Заштитнику грађана и као пример навео да је Заштитник грађана национални известилац за заштиту лица која су жртве трговином људима, као и да су повећане ингеренције у области заштите права детета и брига о старим лицима.

Указао је на то да је почео поступак за реакредитацију статуса А, које имају одређене институције које се баве заштитом људских права у свету, при чему је Србија имала статус А и скоро годину дана је Заштитник грађана био у контакту са Генералном асоцијацијом свих институција које се баве заштитом људских права у свету, након чега је Србији обновљен статус А.

Председник Одбора је отворио расправу у вези са овом тачком днвног реда у којој је учествовао Маријан Ристичевић, који је указао на, по његовом мишљењу, кршење процедуре приликом разматрања Редовног годишњег извештаја Заштитника грађана на седници Народне скупштине, изневши став да се на у пленуму може распрвљати само о предлогу закључака, чији је подносилац Одбор, те да је недопустиво да се Заштитник грађана, који је подносилац извештаја, сматра овлашћеним подносиоцем акта.

Како се нико више није јавио за реч, председник Одбора је закључио расправу и предложио да Одбор утврди **Предлог закључка поводом разматрања Редовног годишњег извештаја Заштитника грађана за 2020. годину:**

1. Народна скупштина оцењује да је Заштитник грађана својим Редовним годишњим извештајем за 2020. годину, коју је обележила пандемија заразне болести COVID-19, кроз целовито представљање активности Заштитника грађана у извршавању уставних и законских надлежности, дао општу оцену стања и квалитета остваривања и заштите права грађана пред државним органима, у ситуацији која је захтевала мере заштите којима су у одређеним сегментима и на одређено време била ограничена поједина људска права, те да је у датим околностима, представио стање државне управе и јавног сектора у целини, указујући на неопходне системске промене кроз изградњу и јачање инстуција, у циљу унапређења владавине права, поштовања људских и мањинских права и остваривања права грађана.

2. Народна скупштина, полазећи од оцене Заштитника грађана о положају грађана у односу на органе управе, препоручује Влади данастави са континуираним: надзором над радом судске управе и доследном применом прописа којима је регулисано поступање по притужбама на њихов рад; унапређивањем комуникације са грађанима; надзором над доследном применом прописа у свим областима; анализирањем ефеката примене закона, у циљу ефикасног и законитог остваривања права грађана и унапређивања механизама за заштиту њихових права; развијањем и применом технологије како би се повећала ефикасност рада органа и служби градова и општина у корист грађана.

3. Народна скупштина позива Владу да континуирано ивештава Народну скупштину о спровођењу ових закључака.

4. Овај закључак објавити у „Службеном гласнику Републике Србије".

Чланови и заменици чланова Одбора су већином гласоваутврдили предлог закључка.

Председник Одбора је предложио да за представника Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА –** Разматрање Извештаја о раду Повереника за информације од јавног значаја и заштиту података о личности за 2020. годину (број: 02-474/21 од 22. марта 2021. године).

 **Милан Мариновић** је похвалио наставак добре праксе да се пред надлежним одборима као и на пленарној седници Народне скупштине разматрају годишњи извештаји независних државних органа, посебно истакавши задовољство што је велики део закључака које је Народна скупштина усвојила прошле године у вези са извештајем поднетим за 2019. годину, реализован током претходног периода.

 Истакао је да је и у области информација од јавног значаја и у области заштите података о личности направљен значајан продор током 2021. године, што се посебно огледа у усвајању Закона о приступу информацијама од јавног значаја, покретању израде нове Стратегије о заштити података о личности у координацији Владе, Министарства правде и Повереника, што обухвата и измену Закона о заштити података о личности.

 Нагласио је да је 2020. годину обележила пандемија вируса COVID-19, као и уведено ванредно стање, те да се Повереник прилагодио датој ситуацији, посебно истичући као позитивно, чињеницу да ни једно од два права каоја штити повереник нису била суспендована у наведеном периоду.

 Указао је на смањен обим посла у области заштите података о личности, с обзиром да су планирани инспекцијски надзори, планирани за образовне и здравствене установе у 2020. години морали да буду ревдирани, имајући у виду специфичан начин рада ових установа у ситуацији изазаваној пандемијом.

Председник Одбора је отворио расправу у вези са овом тачком днвног реда у којој су учествовали Маријан Ристичевић и Владимир Ђукановић.

 **Маријан Ристичевић** је поновио примедбу коју је изнео у вези са разматрањем извештаја Заштитника грађана на седници Народне скупштине и изразио незадовољство политичким ангажовањем претходног Заштитника грађана и Повереника за информације од јавног значаја и заштиту података о личности.

 **Владимир Ђукановић** је изнео став да представници невладиних организација не могу бити запослени у служби ни Заштитника грађана ни Повереника за информације од јавног значаја и заштиту података о личности и другим независним државним органима, како би се спречило формирање четврте гране власти, коју би представљали представници невладиног сектора кроз институције независних државних органа.

Како се нико више није јавио за реч, председник Одбора је закључио расправу и предложио да Одбор утврди Предлог закључака **поводом разматрања Извештаја о раду Повереника за информације од јавног значаја и заштиту података о личности за 2020. годину**

 1. Народна скупштина констатује да је Повереник за информације од јавног значаја и заштиту података о личности (у даљем тексту: Повереник) у Извештају о раду Повереника за информације од јавног значаја и заштиту података о личности за 2020. годину целовито представио активности Повереника у извршавању својих надлежности и дао општу оцену стања и квалитета спровођења Закона о слободном приступу информацијама од јавног значаја и Закона о заштити података о личности у 2020. години.

2. Народна скупштина подржава Владу у предузимању активности и мера на: континуираном унапређивању правног оквира ради побољшања управног извршења решења Повереника; подизању одговорности органа власти и унапређењу спровођења овлашћења Повереника; спречавању злоупотреба права на слободан приступ информацијама од јавног значаја; побољшању системског приступа области заштите података о личности.

3. Народна скупштина позива Владу да редовно подноси Народној скупштини извештај о спровођењу ових закључака.

4. Овај закључак објавити у „Службеном гласнику Републике Србије"

Чланови и заменици чланова Одбора су **већином гласова** утврдили предлог закључака.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 09,25 часова.

СЕКРЕТАР ПРЕДСЕДНИК

Сања Пецељ Владимир Ђукановић